**Zhou Qunfei** (kiin. 周群飞; s. 1970; Xiangxiang, Xiangtan, Hunan, Kiina) on Hongkongissa asuva kiinalainen yrittäjä ja yritysjohtaja. Hänen perustamansa Lens Technology -yrityksen tytäryritys toimittaa mobiililaitteiden suojalaseja muun muassa Applelle ja Samsungille. Yrityksen pörssilistaus on nostanut hänet Aasian rikkaimpien naisten joukkoon ja monimiljardööriksi.

Pieni osa Lens Technologyn toimitiloista Kiinan Hunanin Liuyangissa.
Maaliskuussa 2018 yhdysvaltalainen talousjulkaisu *Forbes* luokitteli hänet miljardöörilistallaan maailman 198. rikkaimmaksi ihmiseksi. Tuolloin hänen omistustensa arvo oli 7,8 miljardia dollaria. Bloombergin mukaan hän omistaa miehensä kanssa 83 prosenttia Kiinan Hunanin Liuyangissa toimivasta Lens Technology -yhtiöstä, joka valmistaa mobiililaitteiden suojalaseja, kosketusnäyttöjä, kameran linssejä ja vastaavaa. Yhtiön osakkeilla on käyty kauppaa Shenzhenin pörssissä vuodesta 2015 lähtien. Omistus on toteutettu Hongkongin pörssissä noteeratun Lens Technologyn osan ja Kiinan Changshassa kotipaikkaansa pitävän Qunxing Investment -yhtiön välityksellä.

Zhou on syntynyt Kiinan Hunanin maakunnan Xiangxiangissa, köyhissä maaseutuoloissa kolmilapsiseen perheeseen. Hänen äitinsä menehtyi Zhoun ollessa 5-vuotias. Hyvästä koulumenestyksestä huolimatta hän muutti 16-vuotiaana vuonna 1987 setänsä luokse Guangdongin maakuntaan ja päätyi pian työskentelemään Shenzhenissä yhden dollarin päiväpalkalla suojalaseja valmistavassa tehtaassa. Pitkien työpäivien uuvuttamana hän halusi irtisanoutua jo kolmen kuukauden kuluttua. Hänet ylennettiin. Kuusi vuotta myöhemmin, vuonna 1993, hän perusti sukulaisineen oman, Lens Technologya edeltäneen, alkujaan esimerkiksi kellojen suojalaseja valmistaneen yrityksen. Vuonna 2003 Zhou perusti Lens Technologyn, joka valmisti matkapuhelimien suojalaseja ensin Motorolalle, pian myös muille valmistajille kuten HTC, Nokia ja Samsung. Vuonna 2008 asiakaskuntaan liittyi kosketusnäytön iPhonelleen halunnut Apple.

Zhou on ollut naimisissa kahdesti. Hänellä on kaksi lasta, yksi kummastakin avioliitosta.

Lähteet
-------

1. 1 2  198. Zhou Qunfei (Maailman dollarimiljardöörien listan 198. sija)  6.3.2018. Forbes, forbes.com. Viitattu 10.4.2018. (englanniksi)
2. 1 2 3 4  189 Zhou Qunfei $8.07B (Bloomberg Billionaires Index)  10.4.2018. bloomberg.com. Viitattu 10.4.2018. (englanniksi)
3. ↑  China dominates self-made woman rich list  8.3.2018. BBC, bbc.com. Viitattu 10.4.2018. (englanniksi)
4. ↑  Ruth Umoh: This former factory worker is now the world's richest self-made woman  17.7.2017. CNBC, cnbc.com. Viitattu 10.4.2018. (englanniksi)
5. 1 2 3  David Barboza: How a Chinese Billionaire Built Her Fortune  30.7.2015. The New York Times, nytimes.com. Viitattu 10.4.2018. (englanniksi)
6. ↑  The World's Billionaires List (Maailman dollarimiljardöörit, naiset)  6.3.2018. Forbes, forbes.com. Viitattu 10.4.2018. (englanniksi)
7. 1 2  Arkistoitu kopioLens Technology Co. Ltd. Nikkei, nikkei.com.  Arkistoitu 11.4.2018. Viitattu 11.4.2018. (englanniksi)
8. ↑  Lens Technology Co Ltd (300433.SZ) Reuters, reuters.com. Viitattu 10.4.2018. (englanniksi)
9. ↑  Daniel Ren: Zhou Qunfei: from lowly factory worker to China's richest woman  7.4.2015, päivitetty 22.4.2015. South China Morning Post, scmp.com. Viitattu 10.4.2018. (englanniksi)

Aiheesta muualla
----------------

* Lens Technology Co Ltd-a (300433:Shenzhen Stock Exchange). Executive Profile: Qun Fei Zhou (englanniksi) (bloomberg.com)
* Zhou Qunfein omistaman Lens Technologyn kotisivut (kiinaksi) (hnlens.com)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Zhou Qunfei